یووسف کوردنەژاد

**یووسف کوردنەژاد** (سەرماوەزی 1301- ڕەزبەری 1374ی هەتاوی) 1922-1995ی زایینی، شاعیری کوردە.

## ژیان
دکتۆر یووسف کوردنەژاد ناسراو بە «کورد»، لە بنەماڵەیەکی ئایینی و ناسراو و کۆنی شاری ورمێی ڕۆژهەڵاتی كوردستان لە دایك بووە. باوكی میرزا دەروێش و دایكی ئیستەرەم خانم کچی خەیرووڵا بەگی نایبین بوو. بە زمانەکانی فارسی و توركی شێعری گوتووە و زمانی عەڕەبی و فەڕانسەشی زانیوە. دکتۆرای ئەدەبیاتی فارسی لە زانستگەی تاران وەرگرت و پیشەی مامۆستایەتی و پارێزەری هەبوو. لە باری كۆمەڵایەتی و سیاسییەوە یارمەتیدەر و داڵدەدەری خوێندكاران و چالاكان بووە و كوڕێكی بە نێوی ئیرەج بە دەستی ساواكی سەردەمی پاڵەوی شەهید كراوە.

## نموونەی شێعر

*وەرگێڕان لە فارسییەوە بۆ كوردی: ساماڵ ئەحمەدی*

لە ئەم دنیا ڕەزیلەی، ئاقڵ و دیوانە هەر دەمرێ

یەکێ لەو دەشتە وەک مەجنوون، یەکێ جێی خانە هەر دەمرێ

یەکێ چاوی چنۆک دەیخاتە ناو چاڵی چرووکی سەر

یەکێ سەرخۆش و بەدحاڵی دەری مەیخانە هەر دەمرێ

یەکێ ئابڕووتکاوی دەربەدەر وێڵ و پەرێشان حاڵ

یەکیش وەک گەوهەری یەکدانە لای یارانە هەر دەمرێ

گەلێ سوڵتانی ژین بەشکۆ لە دووریی تاج و تەختی خۆ

هەژار و بێکەسی نێو دەوڵەتی بێگانە هەر دەمرێ

گەلێ خوێنمژ، گەلێ خاوەن پلە و سامان و زەبر و هێز

بە دەستەنگی لە سووچێکی کپی وێرانە هەر دەمرێ

یەکێ وەک کۆیلە بندەستی هەوای نەفسی بەڕەڵڵایە

یەکێ ئازاد، شەهیدی عیشقە، بێباکانە هەر دەمرێ

یەکێ وا تێکەڵی شەیتان و بەزمی وی دەبێ لەوڕا

لە شەرما خۆوەشێری قوژبن و کونجانە هەر دەمرێ

یەکێ ترسنۆکە وەک ڕێوی لە کون دەخزێ، یەکی دیکەش

نەترسی سەنگەری عیشقی وەتەن مەردانە هەر دەمرێ

یەکێ ڕووناک دەروون و پاک وەک ئاونگی لەسەر گوڵ بێ

یەکیش عاشق لە دەوری مۆم وەکوو پەروانە هەر دەمرێ

یەکێ ڕیسوای ئەوینی حەق، بەدایم هەر ئەنەلحەقیە و

دەکا هاوار مەنسوورێ چلۆن مەستانە هەر دەمرێ

کە پیاوی مەزنی سیاسەتوان لە ڕۆژێ ناڕوا دەستی

بە گومناوی وەکوو باوی هەموو ڕۆژانە هەر دەمرێ

یەکێ تاریکە هەروەک شەو کە دەمرێ ڕۆژ لەدووی هەڵدێ

یەکێکیش وەک چرای ڕوونی شەوی ماڵانە هەر دەمرێ

تەماشای شێری شەڕزەی نیشتمان کەن چۆن لە زیندانا

لە زنجیری بەئازاردا چ بێباکانە هەر دەمرێ

لە مەیدان غەرقی خوێنی خۆی، زمانی حەقخواز سوورە

بە تیری دڵڕەشانی شەڕگە بێڕەحمانە هەر دەمرێ

یەکێ خۆشیی ئەوینی دڵبەری چەشنێ لە دڵدایە

بە دەوری ڕووی ئەوا ئێژی کە شای مێرانە هەر دەمرێ

لەسەر پەیمانی خۆی دەڕوا هەموو دەم مەرد کە بشزانێ

لە بەزمی ژین بە لێوی سەر لەوی پەیمانە هەر دەمرێ

مەناڵێنە لەدەست کورتیی تەمەن وا شەونمی سەر گوڵ

بەیانیان زوو لەپێناو سونبول و ڕێحانە هەر دەمرێ

بنازم من بە عێشقی حەق لە واری یاهوەلمەولا

کە دایم عاشقی شێتە و کەچی فەرزانە هەر دەمرێ

وەرە و ئەی *کورد*ی سەرگەردان! سۆراخی دڵبەرت بگرە

کە هەر کەس ڕووی لەوێ کرد بەرزە لێ جانانە هەر دەمرێ

## لە بابەت شاعیرەوە

-	نووسەر و لێكۆڵەری ناسراوی كورد ئەحمەد بەحری، ساڵی 1401ی هەتاوی كتێبێكی لە ژێر ناوی «فراموشی نشاید آن مرد را» (ئەو پیاوە لە بیر ناچێتەوە) لە سەر ژیان و كەسایەتیی دوكتور یووسف كوردنەژاد، بڵاو كردەوە.  

-	مامۆستا سەید عەبدولحەمید سەجادی لە كتێبە ناسراوەكەی خۆیدا (شاعران کُرد پارسی گوی) لە سەر دوكتور كوردنەژادی نووسیوە. 

-	«شەریف عەزیمی» وتارێكی لە سەر ئەو شاعیرە لە گۆڤاری مەهاباددا بڵاو كردۆتەوە. 

## كۆچی دوایی

12ی ڕەزبەری 1374ی كۆچی هەتاوی بە هۆی نەخۆشیی شێرپەنجەی گەدە لە شاری تاران کۆچی دوایی کرد. ئەو کات پەرلەمانی ئێران فڕۆکەیەکی تایبەتی بۆ کوردەکانی تاران تەرخان کرد بۆ ئەوەی تەرمی کوردنەژاد بەرنەوە شاری ورمێ و دواتر لە تەنیشت باوانی خۆی لە گوندی نایبین بە خاک سپێردرا.

## سەرچاوەكان

## سەرچاوەکان